En 37-årig kvinde fra Thisted blev torsdag aften udsat for en ubehagelig oplevelse. Kort før klokken 19 blev hun overfaldet på en parkeringsplads i Bedsted af en mand, som truede hende, indtil hun udleverede et ukendt kontantbeløb. Det oplyser Midt- og Vestjyllands Politi i en pressemeddelelse. Kvinden har oplyst til politiet, at manden var iført mørkt tøj, havde tildækket ansigt og talte engelsk med accent under røveriet. Men da det ikke er lykkedes politiet at finde frem til gerningsmanden baseret på dét signalement, beder man nu offentligheden om hjælp. Politiet opfordrer borgere, som har observeret mistænkelig adfærd i området eller i øvrigt har oplysninger i sagen, til at kontakte politiets servicecenter på telefon 114. Midt- og Vestjyllands Politi efterforsker stadig sagen og har derfor ikke flere oplysninger om røveriet på nuværende tidspunkt.

Referat:
Torsdag aften blev en 37-årig kvinde fra Thisted frarøvet et kontantbeløb på en parkeringsplads i Bedsted.